Krangler om Neptunes-navnet
En av tidenes største hitmaskiner har trøbbel internt. Ifølge dokumenter gjengitt av Billboard strides superprodusentene Pharrell Williams (50) og Chad Hugo (50) nå om rettighetene til navnet de opererte under: The Neptunes. Duoen ble et stort navn på slutten av nittitallet, og på 2000-tallet var de selve lyden av urban amerikansk pop, R&B og hip hop – med hits for artister som Jay-Z, Britney Spears, Justin Timberlake, Gwen Stefani og Snoop Dogg. De siste ti årene har de ligget lavt som duo, mens Pharrell har blitt popstjerne på egenhånd og ved fornavn, særlig via solohiten «Happy», Daft Punk-slageren «Get Lucky» og Robin Thickes «Blurred Lines». Stemningen er mindre happy nå: Ifølge Billboard har Pharrell søkt om å registrere varemerket «The Neptunes» til flere typer bruk: strømming av musikk, musikkvideoer og liveopptredener. Chad Hugo og hans advokat Kenneth D. Freundlich hevder at søknadene er levert uten noen form for dialog med Hugo. Pharrells representanter forsvarer varemerkesøknadene med at de kun er ment for å sikre at ingen utenforstående kan tilegne seg Neptunes-navnet.  Likevel går Freundlich langt i å beskylde Pharrell for bedrageri ved å utelate Hugo fra søknaden. De mener at Pharrell og hans selskap forsøker å ensidig registrere varemerkene. Ifølge saksdokumentene er dette i strid med duoens langvarige avtale om å dele alt likt mellom seg. Pharrells representanter sier at det ikke har ligget noen dårlig intensjon bak varemerkeregistreringene, og at de har forsøkt å ta kontakt med Hugo for å dele eierskap og administrasjon av varemerket. – Hvis Pharrells intensjon var å inkludere Chad, burde han ha registrert deres navn i fellesskap eller som et partnerskap og ikke i sitt eget navn, sier Hugos advokat til Billboard. Han omtaler det hele som «en lang, ulmende tvist som ennå ikke er løst». Hugos advokat åpner også for å utvide saken til å omfatte eksisterende registreringer.  Pharrells selskap har nemlig allerede fått innvilget The Neptunes som registrert varemerke for musikkinnspillinger.  I tillegg ligger det inne en søknad om å registrere navnet for klær og andre fan-effekter. I saksdokumentene skriver Hugos advokater at registreringene som dekker musikkinnspillinger, «og muligens andre», kan bli gjenstand for fremtidige rettslige skritt.  Målet er å få dem kjent ugyldige.
Superprodusentene Pharrell Williams og Chad Hugo er i konflikt om rettighetene til navnet The Neptunes. Duoen hadde enorm suksess rundt årtusenskiftet, med hits for bl.a. Jay-Z, Britney Spears og Snoop Dogg. Pharrell søker om å registrere varemerket, Chad Hugo hevder dette skjer uten dialog med ham. Barndomsvennene skal i alle år ha hatt en avtale om å dele alt likt mellom seg. Hugos advokat åpner for å utvide saken til å omfatte allerede eksisterende registreringer.